姜特立
赋汪先辈昆仲听雨轩
堂堂两苏公，秀峙自西蜀。
一朝入京师，声价喧寥廓。
联翩取膴仕，鸣凤在阿阁。
方干赤霄上，忽向青云落。
黑风吹紫荆，天涯两飘泊。
始感韦郎诗，对床寻旧约。
篇章屡致意，念此友于乐。
生死竟乖违，归来已非昨。
汪君胡为此，一官未渠缚。
兄弟自师友，闭门方苦学。
便作听雨革，无乃计已错。
早荣或有悔，晚达亦不恶。
问学须渊源，文字要追琢。
岁久道自富，时来功不薄。
但学苏公贤，嘲诮且莫莫。